Þingræður haldnar á Alþingi Íslendinga

Virðulegur forseti. Ég mæli fyrir nefndaráliti um frumvarp til laga um breytingu á sveitarstjórnarlögum, nr. 45/1998, með síðari breytingum. Félagsmálanefnd hefur fjallað um málið og fengið á sinn fund Guðjón Bragason og Róbert Ragnarsson frá félagsmálaráðuneyti, Sigurð Óla Kolbeinsson frá Sambandi íslenskra sveitarfélaga og Benedikt Guðmundsson frá Hafnarfjarðarbæ. Frumvarpið er lagt fram til að breyta kjördegi samkvæmt ákvæði til bráðabirgða III í lögunum. Lengri tíma hefur tekið að ná samkomulagi um breytingar á tekjustofnum sveitarfélaga en gert var ráð fyrir. Því hefur dregist að sameiningarnefnd hafi getað kynnt endanlegar tillögur sínar og ljóst er að ekki er nægur tími til stefnu til að kynna tillögurnar nægjanlega og fjalla um þær í sveitarfélögunum fyrir kjördag. Þá er undirbúningur atkvæðagreiðslu um tillögur sameiningarnefndar kominn misjafnlega vel á veg á einstökum stöðum. Í frumvarpinu er lagt til að atkvæðagreiðsla um einstakar sameiningartillögur fari fram laugardaginn 8. október nk. í stað 23. apríl nk., þó þannig að samstarfsnefnd á hverjum stað verði heimilað að ákveða að atkvæðagreiðsla fari fyrr fram ef það er mat nefndarinnar að sameiningartillaga muni hljóta næga kynningu meðal íbúa fyrir kjördag. Slík ákvörðun verður ekki tekin nema með stuðningi aukins meiri hluta nefndarmanna. Nefndin bendir á að frumvarpið kemur þó ekki í veg fyrir að þau sveitarfélög sem lengst eru á veg komin með undirbúning atkvæðagreiðslu um tillögur sameiningarnefndar geti kosið fyrr. Þannig er t.d. gert ráð fyrir að kosið verði um sameiningu Borgarbyggðar, Borgarfjarðarsveitar, Hvítársíðuhrepps, Skorradalshrepps og Kolbeinsstaðahrepps 23. apríl nk. Nefndin fjallaði sérstaklega um það ákvæði frumvarpsins að aukinn meiri hluta nefndarmanna þyrfti til að taka ákvörðun um kosningu fyrir 8. október. Í athugasemdum með frumvarpinu kemur fram að átt sé við tvo þriðju hluta greiddra atkvæða. Nefndin telur rétt að þetta komi fram í lagatextanum sjálfum og gerir því tillögu um að honum verði breytt á þann veg. Nefndin leggur til að frumvarpið verði samþykkt með svohljóðandi breytingu: Í stað orðanna „með auknum meiri hluta atkvæða“ í fyrri efnismálslið b-liðar 1. gr. komi: með að lágmarki tveimur þriðju hlutum greiddra atkvæða.

Virðulegi forseti. Ég mæli fyrir frumvarpi til laga um veitingu ríkisborgararéttar sem stafar frá allsherjarnefnd. Samkvæmt frumvarpinu leggur allsherjarnefnd til að Robert James Fischer fái íslenskan ríkisborgararétt en skv. 6. gr. laga um ríkisborgararétt, nr. 100/1952, veitir Alþingi ríkisborgararétt með lögum. Forseti Alþingis framvísaði til nefndarinnar umræddri beiðni með bréfi frá 24. janúar. Nefndin tók beiðnina fyrst til umfjöllunar á fundi sínum 27. janúar og hefur nú komist að þeirri niðurstöðu einróma að fallast beri á umsóknina.

Frú forseti. Ég vil aðeins í örstuttri ræðu lýsa því yfir að ég fagna þessari niðurstöðu í allsherjarnefnd. Ég vil sérstaklega þakka hv. þm. Bjarna Benediktssyni, formanni allsherjarnefndar, fyrir vönduð vinnubrögð í þessu máli. Ég tel að við séum að stíga þarna ákaflega jákvætt skref. Ég tel að Bobby Fischer hafi skrifað sig inn í skáksögu Íslands með þeim hætti að það séu sérstök tengsl milli hans og íslensku þjóðarinnar. Ég tel að sú ákvörðun sem hér er tekin sé rökrétt framhald af því skrefi sem hæstv. utanríkisráðherra steig. Ég fagna þessari niðurstöðu og ég tel ekki að hér sé verið að veita nein sérstök fordæmi.